ভগবৎ গৌতম তার ‘‘অহিংসা নীতি’’র উপর ভিত্তি করে ধনী-গরীব, উচু-নীচু, রাজা-প্রজা, ব্রাহ্মণ-শুদ্র সকল শ্রেণির মানুষকে এক জায়গায় নিয়ে এসেছেন। তাঁর মহান করুণাময়ী বাণী দেব- মনুষ্যসহ সকল প্রাণীর মঙ্গলার্র্থে উচ্চারিত ও প্রচারিত। বৌদ্ধধর্মের দৃষ্টিতে সকলেই সমান এবং কেহ পর নয়। বুদ্ধের সমকালীন সমাজ ব্যবস্থায়ও যে জাত-পাতের ভেদাভেদ ছিল; ছিল নারীর প্রতি পুরুষের বিরুপ মনোভাব। নারী পর্দার অন্তরালে, ঘরের কোণে বসে থাকবে, সন্তান উৎপাদনের যন্ত্র হিসেবে কাজ করবে, এই ছিল সমাজের মধ্যকার মানুষের দৃষ্টিভঙ্গি। ভগবান গৌতমই প্রথম মহামানব যিনি এ জাতপাত বিভেদে ভরা সমাজকে আলোর পথে ঠেনে এনেছেন এবং মুক্তির পথ দেখিয়েছেন। তিনি মানুষকে নতুন অরুণোদয়ের মতো অমৃতময় দুঃখ-মুক্তির বাণী শুনালেন। সকল প্রাণীর প্রতি তার যে মৈত্রী-করুণার বহিঃপ্রকাশ তা সকলকে সম্মোহিত করেছে। তিনি জোর করে কাউকে তাঁর ধর্মবাণী শ্রবণ করার উপদেশ দেননি, বরং তিনি বলেছেন, “এসো, দেখো এবং পরীক্ষা করে দেখো। ভাল লাগলে গ্রহণ কর আর ভাল না লাগলে বর্জন কর।” এ ধরণের মৈত্রী পরায়ণ ও করুণা মিশ্রিত বাণী দিয়ে তিনি জয় করেছেন সকল শ্রেণির মানুষের হ্নদয়, জয় করেছেন বিশ্ব মানবতাকে। তার প্রচারিত ধর্মে নেই কোন ভেদাভেদ, নেই কোন হিংসা-হিংসি, হানাহানি; আছে শুধু মানব মুক্তির পথ, যে পথ তিনি সকলকে দেখিয়ে দিয়েছেন। যে পথ অনুসরণ করলে কোন দুঃখ নেই, আছে শুধু পরম শান্তি।